شەفەق نیوز/ عەباس ئەرکەوازی، وەڕێبەر رووشنهویری
و هونەرەیل لە خانەقین، ئمڕوو دووشەممە، داد لە وسانن ٨٠٪ لە چالاکیەیل کرد لەوەی قەیران
دارایی لە هەرێم کوردستان و پەتای کۆڕۆنا، و جەخت کرد لە گرنگی گورجکردن دەور وەڕێۆبەرایەتیەگە
ک جوور هەڵقەی گریەبەسیگە لەناونی هوونەرمەنەیل و رووشنهویرەیل باشوور و ناوڕاس و باکوور
عراق.
ئەرکەوازی ئەرا ئاژانس شەفەق نیوز وت: ئامانج
وەڕێۆبەرایەتیەگە ئەوەسە ک بوودە پوڵیگ لەناونی هوونەرمەنەیل باکوور و ناوڕاس و باشوور،
و چەن دیداریگ هونەری ئەنجام دریا ک ئەزموونەیل ناوبەین گشت هونەرمەنەیل پارێزگایل
هەر لە باکوور تا باشوور  لەناوی تیکڵا بوین،
وەخاتر بەرهەمکردن کەلتوور نیشتمان، وەلێ پەتای کۆڕۆنا نەیشت گردەوبوینیگ تر ئەنجام
بیریەێد.
وتیش؛ گرنگترین گرفت و ریگرەیل کار وەڕێۆبەرایەتیەگە
ئەوەسە ک لەوەر رەوش سەخت دارایی حکومەت هەرێم کوردستان، تا رەسێدە پەتای کۆڕۆناس ک
٨٩٪ لە چالاکیەیل وەڕێۆبەرایەتیەگە وسان.
عەباس ئەرکەوازی وتیش؛ پلان تەواوەتییگ
ئەرا ئی ساڵە دانایمن،  و لەبان گرفتەیل پشتگیریکردن
و کۆڕۆنا ٥٠٪ لەلای جیوەجی کردیمن، و پێشەنگایل هونەری و کۆڕەیلیگ شعری و هونەری و
گردەوبوین رووشنهویری ئەرا دووسەیل هونەر و رووشنهویری خانەقین ئەنجام دایمن، وەگەرد
جیوەجیکردن پڕۆژەی داناین پەیکەر هونەرمەن عەلی وەندی وەی نزیکە.
وتیش؛ وەڕێۆبەرایەتیەگە سەروە وەڕێۆبەرایەتی
رووشنهویری و هونەرەیل گەرمیانە سەروە وەزارەت رووشنهویری و گەنجەیل لە هەرێم کوردستان،
و بەشەیل پلانسازی و چەودیریکردن و ئیدارە و مۆسیقا و هونەر شیوەکاری هالە ناوی، وەگەرد
بڕیگ لە دووسەیل هونەر لە چینەیل شانۆ و شعر و شیوەکاری.
ئەرکەوازی وتیش؛ وەگەرد وەڕێۆبەرایەتیەگە،
٤ ماڵ کەلتووری تر هەس سەروە هیچ لایەنیگ حکومەتی یا حزبی نییە، ک خوەی ماڵ شەهید سەلام،
و ناوەند کەلتووری خانەقین، و ناوەند گەنجەیلە، ک وەردەوامە لە پێشکەشکردن چالاکیەیل
دویر لە هەر حزبایەتییگ.
